Constantin Mădălin Drăghici, în vârstă de 42 de ani, „a escaladat gardul împrejmuitor al grădinii agrozootehnice a Penitenciarului Focșani, dar a fost observat de agentul supraveghetor din cadrul Secției cu regim deschis, care a efectuat și somațiile necesare”, a declarat subcomisarul Georgeta Gură, purtător de cuvânt al penitenciarului din Focșani, potrivit Agerpres.

Imediat după ce a fost reținut, bărbatul a mărturisit, spre surpriza anchetatorilor cazului, că ar fi vrut să revină în incinta penitenciarului pentru a-i duce un telefon mobil unui „fost coleg de suferință” din celula pe care o părăsise doar cu două zile în urmă.

Constantin Mădălin Drăghici ajunsese după gratii la penitenciarul Focșani după ce judecătorii din Ploiești îl condamnaseră la opt ani de închisoare.

Magistrații de la Judecătoria Focșani au admis cererea de eliberare condiționată a bărbatului pe 18 ianuarie.

Pentru că nu a existat contestație în termenul fixat de instanța de judecată, acesta a fost eliberat din penitenciar, de care i s-a făcut dor, însă, după doar două zile.